BALI ORTI,singarajafm.com,- Medué yayah sinunggil penyanyi Pop Bali, ngawinang Oming Nirwana mapikayun antuk ngemiletin pemargin sang yayah. Pianak kaping papat saking Bayu Nirwana punika mangkin nedeng menimba ilmu ring SD N 1 Selat kelas 5. Oming Nirwana sampun seneng metembang ngawit kantun ring bangku TK taler sering aktif ring acara karang taruna lan acara anak-anak tiosannyané.
Pinaka sinunggil yayah, Bayu Nirwana ngandikayang banget mensuport kesenengan sané kaduénang sang buah hati. Napi malih antuk bakat sané kaduénang sang pianak tiosan megending taler sering sareng pinaka pemain bondrés cilik sané biasannyané masolah ring acara oncang-oncangan usabha dodol sané biasa kelaksanayang nyabran awarsa apisan. “Tiang pinaka rerama tentunyané sanget menyokong napi sané dados kesenengan utawi hoby pianak tiang. Napi malih pianak tiang puniki tiosan seneng megending, sering taler tiang ajak pentas pinaka pemain bondrés cilik antuk ngenalang seni lan budaya ngawit kantun alit,” baos Bayu Nirwana pinaka yayah saking Oming Nirwana wau puniki.
Sedinanyané Oming Nirwana sering nembangang lagu- lagu saking A.A Raka Sidan. Nyingak panglimbak bakat sané kaduénang sang pianak, taler ngenalang anak ke jagat musik kasujatiannyané ngawinang kekaryanang siki lagu sané mamurda “Bintang Bola” sané karipta Gus Nox taler kearransement apik olih Dék Artha sané sampun medué pengalaman. “Nguratiang bakat sané kaduénang pianak tiang sané sayan dina sayan ngalimbak lantur tiang ngamutusang antuk ngaryanang lagu, tiang menggandéng Gus Nox antuk ngaripta siki lagu sané mamurda ‘Bintang Bola’ taler kearransemen olih Dék Artha, dumogi manten lintang lagu puniki Oming mentalnyané sayaga antuk pentas ring belantika Pop Bali anak-anak,” baosnyané.
Lagu “Bintang Bola” tentunyané sanget pas sareng kelaksanayangnyané Piala Eropa 2016 sané nedeng berlangsung. Antuk agenda punika mangkin lagu “Bintang Bola” ngawit kerauhang ke radio-radio sané kakordinir olih Godél Kuta. Bayu Nirwana sanget ngaptiang dumogi lagu “Bintang Bola” prasida nyarengin masyarakat sané seneng bola sinambi menonton piala eropa 2016. “Lagu puniki sanget pas sareng hajatan piala eropa kadi mangkin. Lagunyané sampun prasida kapiragiang ring radio-radio wewidanagn Bali sané kakordinir olih beli Godél Kuta. Dumogi kemanten lagu puniki prasida katerima lan menghibur masyarakat pengonneng musik Bali,” untat Bayu Nirwana. (ama)
ban_Latn ban_Latn ban_Latn ban_Latn